
I. PRIEMONĖS POREIKIS 
Įgyvendinant priemonę prisidedama prie 2021–2030 m. plėtros programos valdytojo Lietuvos Respublikos teisingumo ministerijos Teisingumo sistemos plėtros programos (toliau – TSPP) problemos „Bausmių vykdymo sistema neskatina nuteistųjų keisti kriminalinio pobūdžio įpročių“ (NPP 8.2 uždavinio 1 problema) sprendimo.
2025 m. gruodžio 31 d. laisvės atėmimo vietų įstaigoje laikoma 4487 asmenys, iš jų: 3909 nuteistieji, 578 suimtieji. Kalėjimuose didžioji dalis (apie 55,5 proc. nuteistųjų) atlieka ilgesnes nei 5 metų laisvės atėmimo bausmes. Šių laisvės atėmimo vietų įstaigoje laikomų asmenų poreikiai – orios ir jų resocializaciją skatinančios kalinimo sąlygos.
Šiuo metu Lietuvos kalėjimų tarnyba (toliau – LKT) bendrai valdo per 365 įvairaus dydžio pastatus ir patalpas, kurios užima daugiau kaip 172000 kv. m plotą. Pastatai išdėstyti skirtingose Lietuvos teritorijose ir kai kurie jų statyti daugiau kaip prieš 100 metų (pvz. Šiaulių kalėjimas).  
Laisvės atėmimo vietų įstaigoje yra patvirtintos 6655 vietos kaliniams laikyti. Tik 24,9 proc. šių vietų sudaro kamerų tipo patalpos, kuriose gali būti laikoma ne daugiau 4 asmenų. Kitos patalpos – bendrabučio tipo, kurių vienoje gyvenamojoje patalpoje laikoma 10-20 asmenų, o vienam tokiam asmeniui tenka labai mažas (3,1-3,6 kv. m) gyvenamasis plotas. Laisvės atėmimo vietų įstaigoje esančių asmenų laikymas daugiavietėse gyvenamosiose patalpose (10-20 vietų) ir sąlyginai mažas gyvenamosios vietos plotas mažina laisvės atėmimo vietų įstaigoje laikomų asmenų ir šios įstaigos saugumo užtikrinimo galimybę, neatliepia įkalintų asmenų privatumo poreikių ir neleidžia siekti efektyvios nuteistųjų resocializacijos (67,5 proc. laisvės atėmimo bausmes atliekančių asmenų šią bausmę atlieka ne pirmą kartą). 
Europos Parlamentas 2011 m. gruodžio 15 d. priimtoje rezoliucijoje jau nebe pirmą kartą per pastaruosius 15 metų išreiškė susirūpinimą dėl nerimą keliančios padėties turint mintyje kalinimo sąlygas ES ir ragina valstybes nares imtis skubių priemonių, kad būtų užtikrinta pagarba nuteistųjų pagrindinėms teisėms, ypač pažeidžiamų asmenų teisėms, ir šių asmenų teisių apsauga, taip pat mano, kad visose valstybėse narėse turėtų būti taikomi būtiniausi bendri kalinimo standartai[footnoteRef:2]. 2017 m. spalio 5 d. Europos Parlamentas priėmė naują rezoliuciją, kurioje nurodė esąs „nepaprastai susirūpinęs dėl kalėjimo sąlygų kai kuriose valstybėse narėse ir ne vieno Europos kalėjimo būklės“, taip pat paragino „valstybes nares laikytis sulaikymo taisyklių, grindžiamų tarptautinės teisės priemonėmis ir Europos Tarybos standartais“, ir priminė, kad „laisvės atėmimas nereiškia orumo atėmimo“[footnoteRef:3]. [2:  European Parliament resolution of 15 December 2011 on detention conditions in the EU (2011/2897(RSP)).]  [3:  2017 m. spalio 5 d. Europos Parlamento rezoliucija dėl kalėjimų sistemos ir sąlygų kalėjimuose (2015/2062(INI)).] 

Daug dėmesio buitinėms kalinimo sąlygoms skiriama Europos kalėjimų taisyklėse (Europos Tarybos Ministrų Komiteto rekomendacija šalims narėms Nr. R (2006) 2 „Dėl Europos kalėjimų taisyklių“ priimta 952-ame Ministrų Komiteto ministrų pavaduotojų posėdyje 2006 m. sausio 11 d.)[footnoteRef:4] (toliau – Taisyklės, Europos kalėjimų taisyklės), kurių visa II dalis pavadinta „Kalinimo sąlygos“. Taisyklėse pabrėžiama, kad nuteistiesiems skirtų patalpų, ypač miegamųjų, būklė turi užtikrinti pagarbą žmogaus orumui ir, kiek įmanoma, privatumui, turi atitikti sveikatos ir higienos reikalavimus, o ypatingas dėmesys turi būti skiriamas klimato sąlygoms, gyvenamosios patalpos plotui, kubinei oro talpai, apšvietimui, šildymui ir ventiliacijai (Taisyklių 18.1 punktas). Visose vietose, kuriose nuteistieji gyvena, dirba arba susirenka, langai turi būti tokio dydžio, kad kaliniai galėtų skaityti ir dirbti įprastomis sąlygomis esant natūraliam apšvietimui, patalpos turi būti natūraliai vėdinamos, nebent yra įrengtos tinkamos oro kondicionavimo sistemos, o dirbtinis apšvietimas turi atitikti nustatytus techninius standartus (Taisyklių 18.2 punktas). Paprastai nuteistieji nakties metu turi būti apgyvendinami vienvietėse kamerose, nebent apgyvendinimas su kitais nuteistaisiais atrodo labiau pageidautinas. Vienoje patalpoje daugiau nuteistųjų gali būti apgyvendinta tik jei ši patalpa tam yra tinkama ir jei nuteistieji gali sugyventi vienas su kitu. Pagal galimybes nuteistiesiems turi būti leista pasirinkti nakties metu būti apgyvendintiems kartu su kitais nuteistaisiais (Taisyklių 18.5–18.7 punktai). [4:  Rec(2006)2 - Ministrų Komiteto rekomendacija šalims narėms „Dėl Europos kalėjimų taisyklių“ (Priimta 952-ame Ministrų Komiteto ministrų pavaduotojų posėdyje 2006 m. sausio 11 d.). ] 

Taisyklėse nustatyta, kad visos kalėjimų patalpos visą laiką turi būti švarios ir tinkamai prižiūrėtos, nuteistieji turi turėti galimybę naudotis sanitariniais įrenginiais, kurie turi būti higieniški ir užtikrinti privatumą; kiekvienam kaliniui turi būti sudaryta galimybė praustis klimato sąlygas atitinkančioje temperatūroje kiekvieną dieną ar bent ne rečiau kaip du kartus per savaitę; kaliniai turi būti aprūpinti tualeto reikmenimis bei valymo priemonėmis ir medžiagomis (Taisyklių 19.1–19.7 punktai). Kiekvienas nuteistasis turi turėti atskirą lovą bei atskirą tinkamą patalynę, kuri turi būti geros būklės ir pakankamai dažnai keičiama, kad būtų švari (Taisyklių 21 punktas).
Europos Tarybos 1987 m. lapkričio 26 d. „Konvencijos prieš kankinimą ir kitokį žiaurių, nežmonišką ar žeminantį elgesį ar baudimą“[footnoteRef:5] (toliau – Konvencija) pagrindu buvo įsteigtas Europos komitetas prieš kankinimą ir kitokį žiaurų, nežmonišką ar žeminantį elgesį ir baudimą (toliau – CPT). Konvencija įsigaliojo 1989 metais. Lietuva šią Konvenciją ratifikavo 1998 m. rugsėjo 15 d.[footnoteRef:6] CPT atlieka valstybių Konvencijos dalyvių patikrinimus, kaip šios laikosi Konvencijoje įtvirtintų reikalavimų. Po kiekvieno patikrinimo CPT pateikia ataskaitą dėl padėties valstybėje. Ataskaitoje taip pat pateikiamos, CPT nuomone, būtinos rekomendacijos, susijusios su asmenų, kuriems atimta laisvė, apsaugos gerinimu. Valstybė turi atsiskaityti, kaip jas įgyvendina. CPT yra labai svarbus bendras gyvenimo kalėjimuose lygis, kurį didele dalimi nulemia nuteistiesiems siūloma veikla ir bendra nuteistųjų ir darbuotojų santykių būklė.”[footnoteRef:7] [5:  Europos Tarybos 1987 m. lapkričio 26 d. „Konvencijos prieš kankinimą ir kitokį žiaurių, nežmonišką ar žeminantį elgesį ar baudimą“]  [6:  Lietuvos Respublikos įstatymas dėl Europos Konvencijos prieš kankinimą ir kitokį žiaurų, nežmonišką ar žeminantį elgesį ir baudimą bei jos pirmojo ir antrojo protokolų ratifikavimo.]  [7:  CPT/Inf(92)3; 44 punktas.] 

[bookmark: _Hlk191998153][bookmark: _Hlk191998045]2015 m. gruodžio 15 d. patvirtintuose CPT standartuose konkrečiai nurodyti minimalūs ploto dydžiai, turintys tekti vienam nuteistajam: 6  kv. m vienvietėse kamerose, neskaitant sanitarinio mazgo, ir 4  kv. m daugiavietėse kamerose, neskaitant visiškai atskirto sanitarinio mazgo; tarp sienų turi būti ne mažesnis kaip 2 m atstumas, aukštis tarp grindų ir lubų turi būti ne mažesnis kaip 2,5 m[footnoteRef:8].  [8:  CPT. Living space per prisoner in prison establishments: CPT standards. CPT/Inf (2015) 44).] 

Po 2012 m. pabaigoje buvusio vizito CPT nurodė Lietuvos Respublikos Vyriausybei (toliau – Vyriausybė), kad privalu visuose kalėjimuose didinti gyvenamojo ploto normą vienam įkalintam asmeniui iki 4 kv. m (neįskaitant kameroje esančių higienos patalpų užimamo ploto)[footnoteRef:9]. CPT 2016 m. dar kartą paragino Lietuvos valdžios institucijas padidinti vienam įkalintam asmeniui skiriamo ploto standartą bent jau iki 4 kv. m daugiavietėse kamerose (neskaičiuojant sanitarinių mazgų užimamo ploto) ir iki 6 kv. m vienvietėje kameroje[footnoteRef:10]. Šis reikalavimas buvo pakartotas ir 2019 m. birželio 25 d. paskelbtoje CPT ataskaitoje po 2018 m. balandžio 20–27 d. vizito[footnoteRef:11]. Po vizito Lietuvoje 2024 m. vasario 12-22 d., CPT pažymėjo, kad Lietuvai: [9:  Report to the Lithuanian Government on the visit to Lithuania carried out by the European Committee for the Prevention of Torture and Inhuman or Degrading Treatment or Punishment (CPT) from 27 November to 4 December 2012.]  [10:  Report to the Lithuanian Government on the visit to Lithuania carried out by the European Committee for the Prevention of Torture and Inhuman or Degrading Treatment or Punishment (CPT) from 5 to 15 September 2016.]  [11:  Report to the Lithuanian Government on the visit to Lithuania carried out by the European Committee for the Prevention of Torture and Inhuman or Degrading Treatment or Punishment (CPT) from 20 to 27 April 2018.] 

1) reikia daug didesnių išteklių paspartinti kalėjimų pertvarką iš bendrabučio tipo į kamerų tipo patalpas;
2) siekiant išvengti galimų neigiamų pasekmių kasdieniniam kalinių ir personalo bendravimui, tikslingo režimo užtikrinimo galimybių ir kalinių ryšių su išoriniu pasauliu, labai svarbu suplanuoti įvairias kalėjimo komplekso sudedamąsias dalis ir valdymo struktūrą;
3) Lietuvos valdžios institucijos turi imtis visų įmanomų priemonių paspartinti kalėjimų modernizavimo procesą ir ypač pertvarkant į kamerų tipo patalpas;
4) dauguma kalėjimų infrastruktūros netinkama ilgalaikiam kalinimui (nesaugios ir netinkamos gyvenimo sąlygos, pasenusios ir brangios apsaugos sistemos, neskaitmenizuoti kalėjimų valdymo procesai[footnoteRef:12]. [12:  Report to the Lithuanian Government on the visit to Lithuania carried out by the European Committee for the Prevention of Torture and Inhuman or Degrading Treatment or Punishment (CPT) from 12 to 22 February 2024.] 

CPT paminėtos laisvės atėmimo vietų įstaigos infrastruktūros problemos akcentuojamos ir Lietuvos Respublikos valstybės kontrolės 2024 m. kovo 29 d. vertinimo ataskaitoje Nr. VRE-1 „Vyriausybės projekto „Naujos kartos bausmių vykdymo įstaigos“ įgyvendinimo vertinimas“ [footnoteRef:13]. Šioje ataskaitoje Valstybės kontrolė pabrėžia, kad užsitęsęs svarbių infrastruktūros modernizavimo projektų įgyvendinimas lemia lėtesnį nuteistųjų gyvenimo sąlygų gerėjimą, priteisiamos žalos mažėjimą, neprisideda prie nuteistųjų ir darbuotojų saugumo. 2025 m. Seimo kontrolierius, įvertinęs, kaip kalėjimuose yra užtikrinama smurto prevencija, pranešimų apie galimai patirtą smurtą teikimo ir jų tyrimo procesas ir pagalbos nuo smurto nukentėjusiems asmenims organizavimas bei su kokiais iššūkiais susiduriama siekiant mažinti smurto kalėjimuose apraiškas, nustatė, kad: [13:  Lietuvos Respublikos valstybės kontrolės 2024 m. kovo 29 d. vertinimo ataskaitoje Nr. VRE-1 „Vyriausybės projekto „Naujos kartos bausmių vykdymo įstaigos“ įgyvendinimo vertinimas“. ] 

· bendrabučio tipo patalpos (iki 24 asmenų), vadinamosios „sekcijos“, neužtikrina minimalaus privatumo ir sudaro prielaidas konfliktams, smurtui bei kriminalinės subkultūros įsigalėjimui;
· kamerose vienam asmeniui tenkantis plotas nesiekė net nacionaliniuose teisės aktuose nustatyto minimalaus reikalaujamo ploto – 3,6 kv. m, o nacionaliniai standartai patys savaime neatitinka CPT rekomenduojamo minimalaus 4 kv. m dydžio;
· dėl pasenusios tikrintų kalėjimų infrastruktūros nėra galimybių užtikrinti visų pažeidžiamų nuteistųjų ir jų grupių apsaugos nuo smurto grėsmės ir visuose tikrintuose kalėjimuose įkurti specializuotus šių nuteistųjų būrius (būrį, pritaikytą savarankiškumo sutrikimų turintiems nuteistiesiems, psichosocialinės reabilitacijos programos būrį, saugios aplinkos nuo smurto būrį[footnoteRef:14]. [14:  Lietuvos Respublikos Seimo kontrolierių 2025 m. ataskaita dėl smurto Lietuvos kalėjimuose: priežastys, atsakas ir prevencija.] 

Asmenys su negalia laikomi tose pačiose laisvės atėmimo vietų įstaigos patalpose, kaip ir kiti asmenys. Šios patalpos ir patekimas į jas nepritaikyti asmenims su negalia.
Įgyvendinant šią pažangos priemonę, bus siekiama pašalinti TSPP NPP 8.2 uždavinio „Didinti bausmių vykdymo sistemos efektyvumą“ 1 problemos „Bausmių vykdymo sistema neskatina nuteistųjų keisti kriminalinio pobūdžio įpročių“ 1.1. priežastį „Didžioji dalis infrastruktūros netinkama laisvės atėmimo bausmėms vykdyti“ ir jos subpriežastis: 
1.1.1. Nesaugios ir neorios įkalintų asmenų gyvenimo sąlygos;
1.1.2. Pasenusi ir brangiai kainuojanti laisvės atėmimo vietų įstaigos apsaugos sistema;
1.1.3. Neskaitmenizuoti bausmių vykdymo sistemos įstaigų valdymo procesai.
1.1 Didžioji dalis infrastruktūros netinkama laisvės atėmimo bausmėms vykdyti.
Didžioji dalis Lietuvos laisvės atėmimo vietų įstaigos infrastruktūros neatitinka tarptautinių, Europos Sąjungos ir nacionalinių teisės aktų reikalavimų, nustatančių įkalintųjų laikymo sąlygas ir tokiu būdu yra apribojamos galimybės efektyviai taikyti resocializacijos priemones (pvz. apgyvendinimas bendrabučio tipo kambariuose skatina vidines neformalių grupuočių ir kastų, kurios mažina taikomų resocializacijos priemonių veiksmingumą, atsiradimą, kalinių teisės pažeidimus), o valstybė atlygina žalą dėl nesaugių kalinimo sąlygų atsiradusių pasekmių (kalinių orumo pažeidimo, teisės pažeidimais padarytos žalos ir pan.). Dėl šių priežasčių laisvės atėmimo vietų įstaigai yra būtina tinkama infrastruktūra, o valstybės turtas ir lėšos turi būti naudojamas efektyviai (pvz. po modernizavimo sumažėtų laisvės atėmimo vietų išlaikymo kaštai), o sąlygos vykdyti rezultatyvią bausmes atliekančiųjų asmenų resocializaciją taptų ženkliai palankesnės.
Laisvės atėmimo vietų įstaigos infrastruktūra, kai vienoje patalpoje apgyvendinta kelios dešimtus nuteistųjų, neišvengiamai didina jų tarpusavio įtampos, konfliktų, skurto riziką, o kalėjimų personalui sudėtinga atlikti savo funkcijas. Šiuo metu kalėjimuose yra įrengtas 41 apsaugos ir priežiūros postas, kuriuose kalėjimų personalas vykdo nuteistųjų elgesio stebėjimo ir kontrolės ir funkcijas. Tačiau šie postai, kaip ir nuteistųjų gyvenamosios patalpos, jau ilgą laiką neatnaujinamos, patalpos nesaugios (į jas nesudėtingai gali pateikti nuteistieji), stokoja technologijų, kurios ne tik palengvintų bet ir padėtų efektyviau vykdyti nuteistųjų elgesio kontrolę (pvz., perspėjimo ir vaizdo stebėjimo sistemų). Nesaugūs postai didina kalėjimų personalo darbinį stresą ir mažina motyvaciją darbui.
Pasenusi kalėjimų infrastruktūra, kalėjimų pareigūnų bei darbuotojų trūkumas, ribotas reabilitacijos centrų, specializuotų būrių skaičiaus, užimtumo patalpų ir kamerų trūkumas neleidžia užtikrinti ir pažeidžiamų grupių nuteistųjų[footnoteRef:15] apsaugos. Pirmą kartą bausmę atliekančių, žemesnėms subkultūros kastoms priskiriamų, romų tautybės, LGBT+, negalią turinčių bei už seksualinius nusikaltimus nuteistų asmenų apsaugos priemonių įgyvendinimas lemia padidintą prieš šiuos asmenis nukreipto smurto ir diskriminacijos riziką[footnoteRef:16]. [15:  Pažeidžiamų asmenų grupė – tai asmenų, kurie dėl savo asmeninės patirties ir/ar kokių nors aplinkos veiksnių turi didesnę tikimybę tapti smurto aukomis, grupė. Bausmės atlikimo (suėmimo vykdymo) vietose išskiriamos šios pagrindinės pažeidžiamų nuteistųjų (suimtųjų) grupės: turintieji sąsajų, dirbę teisėsaugos sistemoje; davę parodymus, bendradarbiaujantys su Lietuvos kalėjimų tarnybos Kriminalinės žvalgybos valdybos ar kitų teisėsaugos institucijų pareigūnais; dirbantieji; tie, kurie laikosi subkultūros ir save priskiria žemesnei nuteistųjų kastai ar yra patyrę seksualinę prievartą; neturintys pažinčių tarp nuteistųjų, nepriklausantys grupuotėms arba priklausantys skirtingoms grupuotėms; vagiliaujantys; agresoriai; žalojantys save; nesilaikantys subkultūros; neturintys pinigų ar įsiskolinę; sergantieji psichikos ligomis; protiškai atsilikę; turintys fizinę negalią; pagal nusikaltimo pobūdį – teisti už seksualinius nusikaltimus, tėvų ar vaiko nužudymą; priskiriami etninėms mažumoms ar kitataučiai nuteistieji; LGBT bendruomenės nariai; priklausomi nuo psichoaktyvių medžiagų; jauni; menkų socialinių įgūdžių (jautrūs, nepasitikintys savimi, žemos savivertės) (Suimtųjų ir nuteistųjų smurtinio elgesio prevencijos ir kūno sužalojimų tyrimo, šių dokumentų rengimo, tvarkymo ir apskaitos bausmės atlikimo (suėmimo vykdymo) vietose tvarkos aprašo, patvirtinto Lietuvos kalėjimų tarnybos direktoriaus 2025 m. spalio 28 d. įsakymu Nr. V-1037 „Dėl Suimtųjų ir nuteistųjų smurtinio elgesio prevencijos ir kūno sužalojimų tyrimo, šių dokumentų rengimo, tvarkymo ir apskaitos bausmės atlikimo (suėmimo vykdymo) vietose tvarkos aprašo patvirtinimo“, 8.5 papunktis).]  [16:  Lietuvos Respublikos Seimo kontrolierių 2025 m. ataskaita dėl smurto Lietuvos kalėjimuose: priežastys, atsakas ir prevencija.] 

1 lentelė. Minimalus plotas, tenkantis vienam kalėjime laikomam asmeniui 
	Plotas
	Bendrabučių tipo patalpose
	Kamerų tipo patalpose
	 Nepilnamečiams
	  Palatose (teikiant stacionarines asmens sveikatos priežiūros paslaugas)

	Minimalus plotas vienam asmeniui
	3,1 kv. m
	3,6 kv. m
	4,1 kv. m
	7 kv. m (išskyrus asmenims su
negalia – 5 kv. m)


Šaltinis: 2023 m. sausio 3 d. LKT direktoriaus įsakymas Nr. V-15 „Dėl didžiausio laisvės atėmimo vietose leidžiamų laikyti asmenų skaičiaus ir minimalaus ploto, tenkančio vienam asmeniui, nustatymo“.
1.1.1. Nesaugios ir neorios įkalintų asmenų gyvenimo sąlygos laisvės atėmimo vietų įstaigoje
[bookmark: _Hlk106626630]Pokyčio siekiama sudarant geresnes įkalintų asmenų, įskaitant pažeidžiamų grupių asmenis ir turinčių negalią, laikymo sąlygas, įrengiant kamerų tipo patalpas su vienam asmeniui tenkančiu didesniu gyvenamuoju plotu, kas padidins šių asmenų privatumą, sumažins konfliktinių situacijų ir sveikatos sužalojimo atvejų tarp laisvės atėmimo vietų įstaigoje laikomų asmenų. Kartu tai sumažins ir žalą Lietuvos biudžetui (iš valstybės biudžeto kasmet išmokama apie 100 tūkst. Eur įkalintiems asmenims dėl neužtikrintų minimalaus priklausančio gyvenamojo ploto ir (ar) tinkamų gyvenimo sąlygų). Taip pat siekiama sudaryti geresnes darbo sąlygas ir saugesnę aplinką laisvės atėmimo vietų įstaigos personalui. 
Nuteistųjų apgyvendinimas bendrabučiuose apsunkina jų resocializaciją ir priežiūrą, neužtikrina sąlygų, kad jie nekeltų pavojaus visuomenei, bausmių vykdymo sistemos personalui ir vieni kitiems, mažintų kriminalinės subkultūros apraiškas. Pagal 2024 m. Paimtų draudžiamų daiktų, už kurių turėjimą nenumatyta baudžiamoji atsakomybė, statistinę ataskaitą pas nuteistuosius ir suimtuosius randama nemažai įvairių draudžiamų jiems turėti daiktų: alkoholinių gėrimų ar alkoholio raugo, mobilaus ryšio telefonų, bevielio interneto modemų, SIM kortelių.
 Sprendžiama problema aktuali nuteistiesiems – šių asmenų apgyvendinimas higienos reikalavimų neatitinkančiose patalpose daro žalą inter alia ir Lietuvos Respublikos valstybės biudžetui. 
Dalis laisvės atėmimo vietų neatitinka higienos normų, nustatytų Lietuvos higienos normoje HN 134:2015 „Laisvės atėmimo vietų ir teritorinių policijos įstaigų areštinių sveikatos saugos reikalavimai“, patvirtintoje Lietuvos Respublikos sveikatos apsaugos ministro 2015 m. rugpjūčio 3 d. įsakymu Nr. V-908, reikalavimų[footnoteRef:17].  [17:  Lietuvos Respublikos sveikatos apsaugos ministro 2015 m. rugpjūčio 3 d. įsakymas Nr. V-908 „Dėl Lietuvos higienos normos HN 134:2015 „Laisvės atėmimo vietų ir teritorinių policijos įstaigų areštinių sveikatos saugos reikalavimai“ patvirtinimo“. ] 

Dauguma pastatų ir statinių neatitinka 2011 m. kovo 9 d. Europos Parlameno ir Tarybos reglamente (ES) Nr. 305/2011, kuriuo nustatomas suderintos statybos produktų rinkodaros sąlygos ir panaikinama Tarybos direktyva 89/106 EEB[footnoteRef:18] (OL 2011l88, p. 5) nustatytų esminių statinių reikalavimų, Lietuvos Respublikos aplinkos ministro įsakymais tvirtinamų statybos techninių reglamentų reikalavimų ir kt., iš jų:       [18:  2011 m. kovo 9 d. Europos Parlamento ir Tarybos reglamentas (ES) Nr. 305/2011, kuriuo nustatomos suderintos statybos produktų rinkodaros sąlygos ir panaikinama Tarybos direktyva 89/106/EEB.] 

– STR 2.01.01(01):2005 „Esminis statinio reikalavimas. Mechaninis atsparumas ir pastovumas“;
– STR 2.01.01(2):1999 „Esminiai statinio reikalavimai. Gaisrinė sauga“;
– STR 2.01.01(3):1999 „Esminiai statinio reikalavimai. Higiena, sveikata, aplinkos apsauga“;
– STR 2.01.01(5):2008 „Esminis statinio reikalavimas „Apsauga nuo triukšmo“;
– STR 2.03.01:2001 „Statiniai ir teritorijos. Reikalavimai žmonių su negalia reikmėms“ (nuo 2023 m. birželio 9 d. galioja STR 2.03.01:2019 „Statinių prieinamumas“ patvirtinimo“);
– STR 2.01.01(4):2008 „Esminis statinio reikalavimas „Naudojimo sauga“;
– STR 2.01.01(6):2008 „Esminis statinio reikalavimas „Energijos taupymas ir šilumos išsaugojimas“;
– STR 2.01.02:2016 „Pastatų energinio naudingumo projektavimas ir sertifikavimas“ (nuo 2019 m. sausio 1 d. valstybės ir savivaldybių institucijų, įstaigų ir valstybės įmonių statomi nauji pastatai turi atitikti A++ klasės reikalavimus);
– Lietuvos higienos normos HN 69:2003 „Šiluminis komfortas ir pakankama šiluminė aplinka darbo patalpose. Parametrų norminės vertės ir matavimo reikalavimai“.

1 grafikas. Vietų skaičius laisvės atėmimo vietų įstaigoje, proc.


II. TIKSLINĖS GRUPĖS 
Priemonės tikslinėms grupėms priklauso šios asmenų grupės:
– Suimtieji ir laisvės atėmimo bausmes atliekantys nuteistieji. Šios tikslinės grupės poreikiai – suimtųjų ir nuteistųjų geresnė gyvenimo kokybė, daugiau privatumo, sudarytos geresnės sąlygos socialinei reabilitacijai; didesnis gyvenamosios patalpos plotas, geresnės socialinės saviraiškos galimybės; mažesnis konfliktinių situacijų skaičius (ypač grupėse recidyvistų, ankščiau atlikusių bausmę (2276), pavojingų recidyvistų, ankščiau atlikusių bausmę (135), mažiau sveikatos sužalojimo atvejų. 
– Laisvės atėmimo vietų įstaigos darbuotojai (LKT personalas). 2025 m. pabaigoje LKT buvo įsteigtos 3247 pareigybės (iš jų: 2122 pareigūnų, 85 karjeros valstybės tarnautojų, 1040 darbuotojų, dirbančių pagal darbo sutartis). Laisvės atėmimo vietų įstaigoje užimtų pareigybių skaičius – 2507. Sukomplektuotų pareigybių LKT dalis: 85,9 proc. statutinių pareigūnų, 87 proc. – karjeros valstybės tarnautojų ir 58,75 proc. darbuotojų, dirbančių pagal darbo sutartis. 
Šios grupės poreikiai – geresnės darbo vietos sąlygos (pakankamas kiekis patalpų (kabinetų) laisvės atėmimo vietų įstaigos personalui, su visomis efektyviam darbui reikiamomis priemonėmis ir įrengtomis ergonomiškomis darbo vietomis, o taip pat patalpos personalo mokymui, poilsio ir buitinės patalpos, medicinos kabinetai ir kt. patalpos); geresnės darbo sąlygos dėl naujos infrastruktūros, atitinkančios visus saugumo ir higienos reikalavimus; naujos darbo priemonės ir metodai;  sukurta saugesnė aplinka mažinanti galimų psichologinių problemų, įskaitant stresą, atsiradimo riziką; didesnis pasitenkinimas darbo vieta.
– LKT laikomų asmenų artimieji. Šios grupės poreikiai – geresnės bendravimo su kalėjimuose laikomais asmenimis sąlygos (pasimatymų vietos, nuotolinio bendravimo priemonės), kas skatintų šių asmenų artimų ryšių išsaugojimą.
– Visuomenė. Visuomenės saugumas priskirtinas neapibrėžtai žmonių grupei. Tinkamai vykdoma nuteistųjų resocializacija, nusikaltimų ir kitų teisės pažeidimų prevencija bei kontrolė bausmių vykdymo srityje užtikrina visuomenės saugumą. 
Įgyvendinant šią priemonę, taip pat būtų netiesiogiai prisidedama prie šių horizontaliųjų principų:
Darnus vystymasis, įskaitant reikšmingos žalos nedarymo principą, – statybinių atliekų išvežimas ir utilizavimas bus įtrauktas į sutarties su rekonstravimo darbų rangovu sąlygas – rangovai atsakingi už statybinių atliekų išvežimą ir utilizavimą įstatymų nustatyta tvarka ir tokiu būdu užtikrinama, kad nebūtų daromas neigiamas poveikis aplinkai. Vykdant viešuosius pirkimus numatoma taikyti žaliųjų pirkimų reikalavimus. Vykdant pažangos priemonių veiklose numatytų darbų ir paslaugų viešuosius pirkimus žaliųjų viešųjų pirkimų vertės dalis nuo visų viešųjų pirkimų vertės sudarys 100 proc. Šios priemonės veiklos įgyvendinimas prisideda prie Jungtinių Tautų Darnaus vystymosi 12 tikslo „Užtikrinti darnius vartojimo ir gamybos modelius“ uždavinio „12.7. Skatinti darnią viešųjų pirkimų praktiką vadovaujantis nacionaline politika ir prioritetais“ rodiklio „12.7.1b. Žaliųjų viešųjų pirkimų vertės dalis nuo visų viešųjų pirkimų vertės“.
Lygios galimybės visiems (moterų ir vyrų lygybė, jaunimo reikalai, nediskriminavimas ir universalaus dizaino principo taikymas) – įgyvendinant priemonę bus įgyvendinti reikalavimai dėl lygių galimybių ir nediskriminavimo (lyties, rasės, tautybės, pilietybės, kalbos, kilmės, socialinės padėties, religijos, tikėjimo ar įsitikinimų, pažiūrų, amžiaus, negalios, lytinės orientacijos, etninės priklausomybės ir kt. bruožais), įskaitant prieinamumo visiems reikalavimo užtikrinimą. Sudarytose projektų veiklų valdymo grupėse, bus atsižvelgta tik į specialistų kvalifikaciją ir kompetenciją, nėra daromi jokie apribojimai dėl jų lyties, amžiaus, rasės, tautybės, pilietybės, kalbos, kilmės, socialinės padėties, religijos, tikėjimo ar įsitikinimų, pažiūrų, amžiaus, negalios, lytinės orientacijos, etninės priklausomybės ir kt. bruožų. 
Užtikrinant nediskriminavimo principą bus siekiama sudaryti darbuotojams vienodas darbo sąlygas, galimybes tobulinti kvalifikaciją, siekti profesinio tobulėjimo, persikvalifikuoti, įgyti praktinės darbo patirties, taip pat bus siekiama, kad darbuotojas darbo vietoje nepatirtų priekabiavimo, seksualinio priekabiavimo ir nebūtų duodami nurodymai diskriminuoti, taip pat nebūtų persekiojamas ir būtų apsaugotas nuo priešiško elgesio ar neigiamų pasekmių, jeigu pateikia skundą dėl diskriminacijos. Darbdavio (kalėjimų administracijos) santykių su darbuotojais (pareigūnais), tiesioginė ir netiesioginė diskriminacija, priekabiavimas, seksualinis priekabiavimas, nurodymas diskriminuoti lyties, rasės, tautybės, kalbos, kilmės, socialinės padėties, amžiaus, lytinės orientacijos, negalios, sveikatos būklės, etninės priklausomybės, narystės politinėje partijoje ar asociacijoje, religijos, tikėjimo, įsitikinimų ar pažiūrų ar kitais įstatymuose nustatytais pagrindais yra draudžiami.
Nei viena pažangos priemonės veikla nėra tiesiogiai skirta lygių galimybių skatinimui, tačiau lygybės principas taps integralia 1-3 veiklų dalimi. Numatoma, kad informacija apie priemonės rezultatus bus vienodai prieinama visų socialinių ir tikslinių grupių atstovams.
Inovatyvumo principas – įgyvendinant priemonę bus užtikrinamas įsipareigojimas inovatyvumui (kūrybingumui) skatinti. Įdiegta moderni techninė įranga prisidės prie inovatyvumo horizontaliojo principo įgyvendinimo, kadangi vykdomas naujausių technologijų vystymas ir jų pritaikymas bausmių vykdymo sistemai tobulinti. Naujos technologijos tuo pačiu išsprendžia žmogiškųjų išteklių trūkumo problemas. Projektų veiklos bus orientuotos į ilgalaikius sprendimus, kad ištekliai nebūtų išeikvoti neracionaliai, taip užtikrinant ateities kartų saugumo interesus bei geresnę gyvenimo kokybę visuomenei, užtikrinant saugią aplinką naujomis moderniomis priemonėmis.
III. LAUKIAMO POKYČIO DETALIZAVIMAS 
Įgyvendinant pažangos priemonę, siekiama rodiklių: „Modernizuotų laisvės atėmimo vietų dalis nuo visų laisvės atėmimo vietų skaičiaus, proc.“ (2025 m. – 64 proc., 2031 m. – 73 proc.). 
Įgyvendinant priemonę tikimasi pasiekti saugių ir orių nuteistųjų ir suimtųjų laikymo sąlygų laisvės atėmimo vietų įstaigoje: didžiajai daliai (apie 70-80 proc.) nuteistųjų ir suimtųjų bus užtikrintas gyvenamasis plotas – ne mažiau kaip 5 kv. m., jie bus laikomi higienos reikalavimus atitinkančiose ir privatumą užtikrinančiose gyvenamosiose patalpose (kamerose) po 1-2. Tai, tikimasi, ženkliai sumažins ikiteisminių tyrimų, pradedamų dėl įkalintų asmenų padarytų galimų nusikalstamų veikų, skaičių. Kartu bus sudarytos sąlygos oriai atlikti bausmę ir nuteistiesiems su negalia.
Viešojo ir privataus sektorių partnerystės būdu įgyvendinamas projektas „Šiaulių kalėjimo iškėlimo iš miesto centrinės dalies į Šiaulių r. sav., Ginkūnų sen., Malavėniukų k.“ (toliau – VPSP projektas), kurio metu Šiauliuose bus pastatytas ir įrengtas naujas 400 vietų Europos standartus atitinkantis kalėjimas. 
Vykdant laisvės atėmimo vietų įstaigos modernizavimo darbus proporcingai nuo modernizuotų suėmimo vykdymo ir laisvės atėmimo bausmės atlikimo vietų dalies mažės poreikis valstybei kasmet skirti lėšas kompensacijoms mokėti už netinkamas kalinimo sąlygas. 
Taip pat įgyvendinant priemonę tikimasi teigiamo poveikio laisvės atėmimo vietų įstaigoje personalui, sudarant jiems geresnes darbo sąlygas ir saugesnę aplinką.
IV. ANKŠČIAU ĮGYVENDINTOS VEIKLOS
2017 m. Pravieniškių 3-iuose pataisos namuose (nuo 2023 m. Pravieniškių 1-asis kalėjimas) buvo rekonstruotos inžinerinės techninės kalėjimo perimetro apsaugos priemonės (1000 m ilgio): rekonstruota konstrukcinė aptvėrimų dalis, įrengtos trijų pakopų elektroninės apsaugos sistemos, įrengtas aptvėrimų perimetro apšvietimas ir patruliavimo takai, sutvarkyta aplinka. Panaikinus 4 apsaugos postus, sumažinti objekto apsaugos kaštai (per metus sutaupoma apie 178,3 tūkst. Eur išlaidų darbo užmokesčiui 19 pareigūnų etatams išlaikyti). 
2018 m. Pravieniškių kalėjimo-atvirosios kolonijos (nuo 2023 m. Pravieniškių 1-asis kalėjimas) bendrabučio tipo patalpos rekonstruotos į kamerų tipo patalpas. Pažymėtina, kad bendrai buvo planuota rekonstruoti 3921 kv. m, rekonstruota – 3356 kv. m, įgyvendinimas sudarė 85 proc., taip pat buvo planuota pagerinti sąlygas nuteistųjų laikymo 431 vietose, pagerinta – 360 vietų, įgyvendinimas sudarė 83 proc. Planuotos reikšmės pasiektos nepilnai, nes nepakako lėšų projektui įgyvendinti. Iki rekonstravimo per metus nerekonstruotoms patalpoms šildyti reikėjo apie 1218,2 MWh šilumos energijos, po rekonstravimo – 209,79 MWh, t. y. išlaidos šildymui per metus sumažėjo 82,78 proc. Dėl rekonstravimo metu įdiegtos rekuperacijos sistemos mechaniniam patalpų vėdinimui nežymiai padidėjo išlaidos už elektros energiją (4,18 proc.). Tačiau bendras pastatų energijos suvartojimas (šiluma ir elektra) sumažėjo 1005,21 MWh per metus. Išlaidos vandeniui per metus sumažėjo 22,53 proc.
Pasiektas rezultatas – siekiant izoliuoti nuteistuosius, praktikuojančius kriminalinę subkultūrą, ir užtikrinti geresnę nuteistiesiems teikiamų resocializacijos paslaugų kokybę, pagerintos nuteistųjų sąlygos Pravieniškių 1-ojo kalėjimo gyvenamosiose patalpose, rekonstravus jas į kamerų tipo patalpas, nuteistieji apgyvendinti kamerų tipo patalpose (vienai vietai numatyti 5 kv. m). Pravieniškių 1-ojo kalėjimo rekonstruotose patalpose nuteistųjų laikymo sąlygos atitinka Lietuvos Respublikos sveikatos apsaugos ministro 2015 m. rugpjūčio 3 d. įsakymu Nr. V-908 patvirtintos Lietuvos higienos normos HN 134:2015 „Laisvės atėmimo vietų ir teritorinių policijos įstaigų areštinių sveikatos saugos reikalavimai“ reikalavimus ir Europos Sąjungos standartus. Rekonstruotuose patalpose veiksmingiau užtikrinamas dinaminis saugumas, o laisvės atėmimo bausmės atlikimo vietos perimetras saugomas moderniomis inžinerinėmis apsaugos priemonėmis.
Šio projekto ir kitų investicijų projektų tiesioginiai naudos gavėjai nuteistieji ir laisvės atėmimo vietų įstaigos personalas (darbo aplinkos saugumo didinimas), netiesioginiai – visuomenė (gerina viešąjį saugumą) ir valstybė (sumažina išlaidas žaloms dėl netinkamų kalinimo sąlygų atlyginti).
Sąlygų gerinimo laisvės atėmimo vietų įstaigoje procesai detalizuoti 2 lentelėje.


2 lentelė. Sąlygų gerinimas laisvės atėmimo vietų įstaigoje 2017–2024 m. 
	Eil. Nr.
	Kalėjimo pavadinimas
	Patalpų pertvarkymas į kamerų tipo gyvenamąsias patalpas ir vietų skaičius

	2017 m.

	1.
	Marijampolės pataisos namai (nuo 2023 m. Marijampolės kalėjimas)
	Rekonstruotas nuteistųjų bendrabutis pertvarkant į kamerų tipo patalpas (87 vietų).

	2018 m.

	1.
	Pravieniškių pataisos namai-atviroji kolonija, 2-asis sektorius (nuo 2023 m. Pravieniškių 2-as kalėjimas)
	Suremontuotas nuteistųjų bendrabutis, pertvarkant į kamerų tipo patalpas (67 vietos).

	2.
	Pravieniškių pataisos namai-atviroji kolonija 3-asis sektorius (nuo 2023 m. Pravieniškių 1-as kalėjimas)
	Rekonstruoti trys nuteistųjų bendrabučiai pertvarkant į kamerų tipo patalpas (360 vietų). Panaudotos Europos ekonominės erdvės ir Norvegijos finansinio mechanizmo paramos lėšos.

	2020 m.

	1.
	Marijampolės pataisos namai 
(nuo 2023 m. Marijampolės kalėjimas)
	Pastatytas naujas 64 vietų kamerų tipo patalpų modulinis kompleksas.

	2. 
	Vilniaus pataisos namai 
(nuo 2023 m. Vilniaus kalėjimas)
	Įrengtos naujos kamerų tipo patalpos                  (177 vietos).

	2021 m.

	1.
	Marijampolės pataisos namai 
(nuo 2023 m. Marijampolės kalėjimas)
	Pastatytas naujas 76 vietų kamerų tipo patalpų modulinis kompleksas.

	2.
	Alytaus pataisos namai 
(nuo 2023 m. Alytaus kalėjimas)
	Pastatytas naujas 96 vietų kamerų tipo patalpų modulinis kompleksas.

	 3.
	Pravieniškių kalėjimo-atvirosios kolonijos 1-asis sektorius (nuo 2023 m. Pravieniškių 1-asis kalėjimas)
	Suremontuotas nuteistųjų bendrabutis pertvarkant į kamerų tipo patalpas (80 vietų).

	4.
	Kauno kalėjimas
	Nepilnamečių laisvės atėmimo bausmės atlikimo vietoje suremontavus bendrabučio ketvirtą aukštą įrengtos kamerų tipo patalpos (30 vietų).


	2022 m.

	1.
	Pravieniškių 1-asis kalėjimas

	 Naujai įrengti du nauji trijų aukštų kamerų tipo patalpų moduliniai kompleksai (192 vietos)

	2.
	Marijampolės kalėjimas
	3-ojo aukšto bendrabučio tipo patalpos rekonstruotos į kamerų tipo patalpas (32 vietos). 

	2024–2025 m.

	1.
	Alytaus kalėjimas
	Rekonstruotas nuteistųjų bendrabutis, pertvarkant į kamerų tipo patalpas (198 vietos).


Šaltinis: LKT atlikta analizė

Pravieniškių kalėjimo-atvirosios kolonijos 3-ajame sektoriuje (nuo 2023 m. Pravieniškių 1-asis kalėjimas) 2018 m. buvo modernizuotos perimetro apsaugos priemonės pagal Europos ekonominės erdvės ir Norvegijos finansinio mechanizmo paramos lėšomis įgyvendintą projektą. 
Alytaus, Pravieniškių 2-ajame ir Marijampolės kalėjimuose perimetro apsaugos priemonės buvo modernizuotos 2022–2025 m. valstybės biudžeto lėšomis pagal šią pažangos priemonę (šios pažangos priemonės 5 veikla) Atsižvelgiant į tai, kad ši veikla yra baigta įgyvendinti, jos detalizavimas nėra įtraukiamas į alternatyvų analizę bei veiklų pagrindimą tvirtinant 2026 metais šios pažangos priemonės atnaujintą aprašą.
 


III SKYRIUS
ALTERNATYVŲ ANALIZĖ

	PIRMASIS SKIRSNIS
PLĖTROS PROGRAMOS PAŽANGOS PRIEMONĖS ALTERNATYVOS

	Veiklų alternatyvoms analizuoti ilgasis veiklų sąrašas nesudaromas, nes BVS paslaugos neteikiamos, o užtikrinamos teisėsaugos funkcijos, todėl yra ribotos galimybės numatyti veiklas, susijusias su paslaugų ar dalies paslaugų teikimu, turto/patalpų nuoma, kurias galima įsigyti rinkoje. 
Įvertinus sprendžiamas problemos priežastis, yra parenkamos tik investicinės veiklos (trumpasis veiklų sąrašas):
1. Naujos kartos bausmių vykdymo įstaigos infrastruktūros sukūrimas 
Projektas „Šiaulių kalėjimo iškėlimo iš miesto centrinės dalies į Šiaulių r. sav., Ginkūnų sen., Malavėniukų k.“. Valstybei svarbus projektas įgyvendinamas viešojo ir privataus sektorių partnerystės būdu. 
[bookmark: _Hlk188872836]2. Kamerų tipo patalpų įrengimas kalėjimuose 
2.1. Projektas Nr. 1 „Vilniaus kalėjimo pastato rekonstravimas įrengiant kamerų tipo patalpas“ (160 vietų). 
2.2. Projektas Nr. 2 „Marijampolės kalėjimo pastato rekonstravimas įrengiant kamerų tipo patalpas“ (100 vietų).
2.3. Projektas Nr. 3 „Pravieniškių 2-ojo kalėjimo trijų pastatų rekonstravimas įrengiant kamerų tipo patalpas“ (210 vietų).
3. Pažeidžiamų grupių kaliniams pritaikytų gyvenamųjų patalpų su integruotomis užimtumo patalpomis įrengimas 
Projektas „Kauno kalėjimo pastato rekonstravimas įrengiant kamerų tipo patalpas pažeidžiamoms grupėms“ (50 vietų).
[bookmark: _Hlk189213551]4. Darbuotojų darbo sąlygų gerinimas (rekonstruojami ir atnaujinami apsaugos postai kalėjimuose)
Projektas „Darbuotojų darbo sąlygų gerinimas, rekonstruojant/atnaujinant postus kalėjimuose“ (41 postas).
5. Esamų inžinerinių statinių techninių savybių gerinimas 
Projektas „Perimetro apsaugos sistemų modernizavimas“
Prieš formuojant alternatyvas yra įvertinta kiekvienai veiklai įgyvendinti reikalingų lėšų suma (žr. 3 lentelę). 
3 lentelė. Pažangos priemonės veiklų finansavimo poreikis.
	Veiklos Nr.
	Veiklos pavadinimas
	Veiklos tipas
	Finansavimo poreikis, tūkst. Eur (su PVM)

	1.
	Naujos kartos bausmių vykdymo įstaigos infrastruktūros sukūrimas 
VPSP projektas „Šiaulių kalėjimo iškėlimo iš miesto centrinės dalies į Šiaulių r. sav., Ginkūnų sen., Malavėniukų k.“
	Investicinė
	35 574

	2.
	Kamerų tipo patalpų įrengimas kalėjimuose
	Investicinė
	

	2.1.
	Projektas Nr. 1 „Vilniaus kalėjimo pastato rekonstravimas įrengiant kamerų tipo patalpas“ (160 vietų)
	Investicinė
	 
17 863

	2.2.
	Projektas Nr. 2 „Marijampolės kalėjimo pastato rekonstravimas įrengiant kamerų tipo patalpas“ (100 vietų)
	Investicinė
	17 340

	2.3.
	Projektas Nr. 3 „Pravieniškių 2-ojo kalėjimo trijų pastatų rekonstravimas įrengiant kamerų tipo patalpas“ (210 vietų)
	Investicinė
	20 052

	3.
	Pažeidžiamų grupių kaliniams pritaikytų gyvenamųjų patalpų su  integruotomis užimtumo patalpomis įrengimas Projektas „Kauno kalėjimo pastato rekonstravimas įrengiant kamerų tipo patalpas pažeidžiamoms grupėms“
	Investicinė
	5 753

	4. 
	Darbuotojų darbo sąlygų gerinimas  (rekonstruojami ir atnaujinami apsaugos postai kalėjimuose)
Projektas „Darbuotojų darbo sąlygų gerinimas, rekonstruojant/atnaujinant postus kalėjimuose“ 
	Investicinė
	 
2 023

	5.
	Esamų inžinerinių statinių techninių savybių gerinimas 
Projektas „Perimetro apsaugos sistemų modernizavimas“
	Investicinė
	8 760



Labai svarbia pažangos priemonės veikla yra laikoma antroji veikla Kamerų tipo patalpų įrengimas kalėjimuose. Šiai veiklai vykdyti yra suformuoti alternatyvūs intervencijos sprendiniai (tikslinės grupės, projektų vykdytojai, apimtys). Kitos veiklos yra įtraukiamos tokia pačia apimtimi į kiekvieną suformuluotą alternatyvą. Formuluojant šios esminės veiklos įgyvendinimo alternatyvius sprendinius, atsižvelgta į tai, kad teisės aktų nuostatos gali būti keičiamos, taip pat į tai, ar šios priemonės veiklos sprendinių įgyvendinimas prisidėtų prie NPP horizontaliųjų principų įgyvendinimo ir kaip tai galėtų būti realizuota.
          

	Šiame skyriuje pateiktos suformuluotos pažangos priemonės įgyvendinimo alternatyvos ir kiekvienos veiklos aprašymas. Sudarytos alternatyvos yra skirtos tai pačiai problemai spręsti. Problema – Žemas, palyginti su kitomis Europos Sąjungos valstybėmis, bausmių vykdymo sistemos efektyvumas.
Formuluojamos trys alternatyvos yra pateiktos 4 lentelėje „Pažangos priemonės įgyvendinimo alternatyvos“. Alternatyvoms priskirta pirmoji veikla Naujos kartos bausmių vykdymo įstaigos infrastruktūros sukūrimas laikoma prioritetine, nes sprendimą dėl jos įgyvendinimo yra priėmusi [footnoteRef:19] Vyriausybė[footnoteRef:20].  [19: ]  [20:  Vyriausybės 2022 m. liepos 11 d. nutarimas Nr. 746 „Dėl viešojo ir privataus sektorių partnerystės projekto „Šiaulių tardymo izoliatoriaus iškėlimas iš miesto centrinės dalies į Šiaulių r. sav., Ginkūnų sen., Malavėniukų k.“ įgyvendinimo“ https://e-seimas.lrs.lt/portal/legalAct/lt/TAD/6cfb37c001cd11edbfe9c72e552dd5bd/asr ] 

Alternatyvoms priskirtos antros veiklos Kamerų tipo patalpų įrengimas kalėjimuose investicijų projektai analizuojami pasirenkant optimaliausią variantą, kurio įgyvendinimas labiausiai prisidės prie pažangos priemonės rezultato rodiklio („Modernizuotų laisvės atėmimo vietų dalis nuo visų laisvės atėmimo vietų skaičiaus, proc.“ (2031 m. – 73 proc.) pasiekimo. Todėl optimalios alternatyvos pasirinkimui daugiausiai įtakos turi pirmai veiklai įgyvendinti pasirinktas variantas.  

4 lentelė. Pažangos priemonės įgyvendinimo alternatyvos.
	Veiklos Nr.
	Pavadinimas
	Alternatyva Nr. 1
	Alternatyva Nr. 2
	Alternatyva Nr. 3

	1.
	Naujos kartos bausmių vykdymo įstaigos infrastruktūros sukūrimas
VPSP projektas „Šiaulių kalėjimo iškėlimo iš miesto centrinės dalies į Šiaulių r. sav., Ginkūnų sen., Malavėniukų k.“
	400 vietų/
35 574 tūkst. Eur
	400 vietų/
35 574 tūkst. Eur
	400 vietų/
35 574 tūkst. Eur

	2.
	Kamerų tipo patalpų įrengimas kalėjimuose
	
	
	

	2.1.
	Projektas Nr. 1 „Vilniaus kalėjimo pastato rekonstravimas įrengiant kamerų tipo patalpas“ (160 vietų)
	160 vietų/
17 863 tūkst.
 Eur
	
	

	2.2
	Projektas Nr. 2 „Marijampolės kalėjimo pastato rekonstravimas įrengiant kamerų tipo patalpas“ (100 vietų)

	
	100 vietų/
17 340 tūkst.
Eur
	

	2.3.
	Projektas Nr. 3 „Pravieniškių 2-ojo kalėjimo trijų pastatų rekonstravimas įrengiant kamerų tipo patalpas“ (210 vietų)
	
	
	210 vietų/
20 052 tūkst.
Eur

	3.
	Pažeidžiamų grupių kaliniams pritaikytų gyvenamųjų patalpų su  integruotomis užimtumo patalpomis įrengimas 
Projektas „Kauno kalėjimo pastato rekonstravimas įrengiant kamerų tipo patalpas pažeidžiamoms grupėms“
	50 vietų/
5 753 tūkst. Eur
	50 vietų/
5 753 tūkst. Eur
	50 vietų/
5 753 tūkst. Eur

	4.
	Darbuotojų darbo sąlygų gerinimas  (rekonstruojami ir atnaujinami apsaugos postai kalėjimuose)
Projektas „Darbuotojų darbo sąlygų gerinimas, rekonstruojant/ atnaujinant postus kalėjimuose“
	2 023 tūkst. Eur
	2 023 tūkst. Eur
	2 023 tūkst. Eur

	5. [footnoteRef:21] [21:  Ši veikla įgyvendinta ir rodiklis pasiektas 2025 metais.
] 

	Esamų inžinerinių statinių techninių savybių gerinimas 
Projektas „Perimetro apsaugos sistemų modernizavimas“
	8 760 tūkst. Eur
	8 760 tūkst. Eur
	8 760 tūkst. Eur

	
	Iš viso vietų skaičius kamerų tipo patalpose, (vnt.):
	 610
	550
	660

	
	Iš viso lėšų 2026–2039 m. (tūkst. Eur):
	69 973 
	69 450 
	72 162
  



Veikla 1. Naujos kartos bausmių vykdymo įstaigos infrastruktūros sukūrimas
Viešojo ir privataus sektorių partnerystės projektas „Šiaulių kalėjimo iškėlimo iš miesto centrinės dalies į Šiaulių r. sav., Ginkūnų sen., Malavėniukų k.“   
Numatoma VPSP projekto įgyvendinimo sutarties trukmė – 15 metų, sutartyje bus nustatytas 3 metų terminas infrastruktūras sukurti. Tai leis 2030 m. pradėti vykdyti suėmimą ir laisvės atėmimo bausmes naujame laisvės atėmimo vietų įstaigos komplekse. Privatus subjektas atliks Šiaulių kalėjimo projektavimo ir rangos darbus per 3 metus, o paslaugas teiks 12 metų.
Investicijų išlaidos nustatytos remiantis 2015 m. parengto Šiaulių kalėjimo statybos techninio projekto sprendiniais, vadovaujantis šio techninio projekto nustatytais darbų kiekiais ir sąmatiniais skaičiavimais (sporto ir užimtumo korpuso) ir 2020 m. balandžio mėn. UAB „Sistela“ sustambintais statybos darbų kainos apskaičiavimais (sustambintais normatyvais), remiantis STR „Statinio projektavimas, projektų ekspertizė“ patvirtintais principais (kontrolės ir praleidimo punktas, administracinis-aptarnavimo korpusas, režimo korpusai, katilinė ir sklypas), indeksuojant atitinkamas reikšmes pagal Valstybės duomenų agentūros pateikiamus kainų pokyčius.
2026–2029 m. laikotarpis
[bookmark: _Hlk189149949]Infrastruktūros pastatymo bendra vertė – 35 574 tūkst. Eur, iš jų: 2026–2027 m. projektavimas ir inžinerinės paslaugos – 1 608,3 tūkst. Eur; 2027–2029 m. statybos rangos darbai – 32 166,5 tūkst. Eur; 2029 m. statyba, aprūpinimas ilgalaikiu turtu – 1 799,4 tūkst. Eur.
Remiantis VPSP projekto skaičiavimais ir taikomomis nusidėvėjimo normomis reinvesticijos į turtą bus reikalingos po 10 m. įgyvendinus projektą, t. y. 2039 m. – 1 799,4 tūkst. Eur (privataus subjekto lėšos). 
Pagal VPSP projektą maksimalus valdžios subjekto metinio atlyginimo mokėjimų dydis privačiam subjektui – 81 804 tūkst. Eur (12 metų po 6 817 tūkst. eurų, t. y. valdžios subjekto trūkstamos lėšos už investicijas (Capex) (realia išraiška) ir valdžios subjekto trūkstamos lėšos už paslaugas (Opex) (nominalia išraiška)), iš jų;
2029–2041 m. laikotarpis
- infrastruktūros (investicijų) mokestis – 47 496 tūkst. Eur (12 metų po 3 958 tūkst. Eur);
- paslaugų mokestis – 34 308 tūkst. Eur (12 metų po 2 859 tūkst. Eur). 
Maksimalių mokėjimų privačiam subjektui pinigų srautai apima tiek rizikos vertę, tiek PVM, todėl papildomai pastarieji neįskaičiuoti.
Atsižvelgiant į tai, kad priemonėje vertinami pinigų srautų pokyčiai dėl intervencijos įgyvendinimo, investicijoms priskiriami mokėjimų srautai rodomi visa apimtimi, o palaikymo ir priežiūros mokėjimų pinigų srautai pateikiami įvertinant pokytį lyginant su esama situacija, t. y. iš jos mokėjimų dalies reikia atimti esamos situacijos palaikymo ir priežiūros sąnaudas.
Aprašymas
 Šiuo metu naudojama Šiaulių kalėjimo infrastruktūra buvo suformuota daugiau nei prieš 100 metų ir niekada reikšmingai neatnaujinta, atitinkamai, jos funkcionalumas, eksploatacinės savybės, atitiktis nustatytiniems norminiams reikalavimams ir kitos charakteristikos lemia mažėjančias galimybes vykdyti suėmimą ir laisvės atėmimo bausmes. Dalis pastatų, buitinių komunikacijų, kitų įrenginių yra avarinės būklės. Pastatų renovavimo, kamerų langų keitimo, vidinių buitinių komunikacijų keitimo ir kitos su tuo susijusios išlaidos gali pasiekti ar net viršyti naujų pastatų statybos kaštus. Atitinkamai, tokia padėtis lemia santykinai didelius Šiaulių kalėjimo patalpų eksploatavimo kaštus. 
Šiaulių kalėjime laikomiems asmenims neužtikrinami minimalūs, teisės aktuose numatyti, gyvenamosios vietos ploto normatyvai ir higienos normos. Dėl šios priežasties nuolat tenka aiškintis Seimo kontrolieriams, kitoms valstybės valdymo institucijoms, atsakinėjant į suimtųjų ir nuteistųjų skundus. Dėl kalėjimo geografinės padėties ir statinių būklės iš esmės neįmanoma fizinės apsaugos pakeisti moderniomis techninėmis apsaugos priemonėmis. Taip pat probleminis yra konvojaus transporto įvažiavimas (išvažiavimas) į kalėjimo teritoriją.
2016 m. buvo parengtas, tačiau neįgyvendintas, investicijų projektas „Šiaulių kalėjimo iškėlimas iš miesto centrinės dalies į Malavėniukų kaimą 1, Ginkūnų seniūnija, Šiaulių rajonas“. Buvo pradėti naujo kalėjimo statybos darbai, dalinai pastatyti poliai, privestos inžinerinės komunikacijos (telekomunikacijos, vandentiekis ir nuotekos), aptverta teritorija. 2019 m. projekto vystymas sustabdytas, pradėtos statybos nutrauktos, atlikti objekto konservavimo darbai.
Vykdant Vyriausybės 2020 m. vasario 12 d. protokolo Nr. 7.4.2. pavedimą organizuoti viešojo ir privataus sektorių partnerystės investicijų projekto parengimą ir jo pateikimą VšĮ Centrinei projektų valdymo agentūrai, LKT 2020 m. gegužės 27 d. pasirašė Paslaugų teikimo sutartį su UAB „Smart Continent LT“ Nr. ST-74 dėl viešojo ir privataus sektorių partnerystės investicijų projekto parengimo ir jo pateikimo VšĮ Centrinei projektų valdymo agentūrai. 
Vykdant projektą, 2021 m. sudaryta sutartis dėl Investicijų projekto (toliau – IP) ir Viešojo ir privataus sektoriaus partnerystės klausimyno (toliau – VPSP klausimynas) parengimo su UAB „Smart Continent LT“. Sudarytai darbo grupei pavesta parengti detalų veiksmų planą, IP ir VPSP klausimyno parengimo veiksmų koordinavimui ir stebėsenai. Parengti klausimynai, pateikti derinimui Teisingumo ministerijai, gautos CPVA išvados. Gavus teigiamą išvadą, projektas buvo pateiktas Finansų ministerijai. 
Vyriausybė 2022 m. liepos 11 d. nutarimu Nr. 746 „Dėl viešojo ir privataus sektorių partnerystės projekto „Šiaulių tardymo izoliatoriaus iškėlimas iš miesto centrinės dalies į Šiaulių r. sav., Ginkūnų sen., Malavėniukų k.“ įgyvendinimo“ priėmė sprendimą įgyvendinti viešojo ir privataus sektorių partnerystės projektą „Šiaulių tardymo izoliatoriaus iškėlimas iš miesto centrinės dalies į Šiaulių r. sav., Ginkūnų sen., Malavėniukų k.“.
2022 m. sudaryta Projekto pirkimo dokumentų techninės dalies rengimo grupė, kuri parengė projekto pirkimo dokumentų techninės dalies technines specifikacijas su priedais. Su CPVA pasirašyta bendradarbiavimo sutartis dėl pirkimo dokumentų parengimo ir pirkimo procedūrų atlikimo; investicijų projektas pristatytas privataus sektoriaus investuotojams, parengti viešųjų pirkimų dokumentai.
2023 m. inicijuotas viešojo ir privataus sektorių partnerystės viešasis pirkimas vykdyti VPSP projektą: sudaryta viešojo pirkimo komisija, paskelbtas konkurencinis dialogas, pateiktos paraiškos, vyko sprendinio techninės dalies pateikimas, vykdyti techninės pakopos pirmi dialogai.
          2024 m. parengta informacija vykdyti VPSP projektą detalizuojant informaciją apie infrastruktūrą. Infrastruktūra apims visus būtinus tokio tipo infrastruktūrai elementus (numatoma, kad kompleksą sudarys kontrolės ir praleidimo punkto korpusas, administracinis-aptarnavimo korpusas; užimtumo korpusas; režimo korpusas; katilinė), kurių bendras patalpų plotas siekia daugiau nei 16 tūkst. kv. m. 2024 m. pabaigoje vykdytas viešasis pirkimas „Viešojo ir privataus sektorių partnerystės būdu įgyvendinamas projektas „Šiaulių tardymo izoliatoriaus iškėlimas iš miesto centrinės dalies į Šiaulių r. sav., Ginkūnų sen., Malavėniukų k.“ konkurencinio dialogo būdu. LKT nustatė konkurencinio dialogo laimėtoją ir sutarties sudarymo atidėjimo terminą. 
Projekto įgyvendinimo metu privatus subjektas turės pastatyti naujus pastatus ir statinius pagal viešojo subjekto pateiktus reikalavimus, užtikrinti savo darbų kokybę (gaudamas atitinkamas priežiūros paslaugas), įrengti patalpas pagal nustatytus reikalavimus ir normas. Veiklos, kurias vykdytų privatus subjektas:
– naujo Šiaulių kalėjimo komplekso projektavimas ir statyba bei rangos darbų vykdymas (su lydinčiomis priežiūros paslaugomis);
– naujo Šiaulių kalėjimo komplekso funkcionavimui ir veiklos vykdymui pagal nustatytus reikalavimus ir apibrėžtus standartus būtinų baldų, įrenginių, įrangos įsigijimas;
– naujo Šiaulių kalėjimo komplekso infrastruktūros priežiūra ir aptarnavimas bei būklės palaikymas, užtikrinant infrastruktūros naudojimo (eksploatacinių) charakteristikų atitiktį reikalavimas ir suinteresuotų šalių poreikiams. 
Ši veikla apims nuolatinę infrastruktūros eksploatacinės būklės stebėseną ir fiksavimą, paprastojo remonto ir kapitalinio remonto (esant poreikiui) darbus (jų organizavimą  / vykdymą) ir juos savo esme atitinkančias veiklas (pvz., garantinės įrangos, neatitinkančios reikalavimų, pakeitimo kita organizavimas), taip pat infrastruktūros administravimą.
Visos kitos veiklos (pvz. infrastruktūros valymas) bus viešojo subjekto kompetencija ir jas jis vykdys pats, pasinaudodamas disponuojamais ištekliais jų atlikimui.
Pažymėtina, kad pati viešoji funkcija, susijusi su suėmimo ir laisvės atėmimo bausmių vykdymu, liks viešojo subjekto prerogatyva.
VPSP projektą (infrastruktūros sukūrimo dalį) planuojama įgyvendinti vienu etapu per 36 mėnesius. VPSP projekto veiklų pradžia – 2026 metai, pabaiga – 2030 metai.
Tikslinės grupės:
- laisvės atėmimo vietų įstaigoje esantys nuteistieji/suimtieji;
- laisvės atėmimo vietų įstaigos personalas.
Projekto vykdytojai:
- konkurso būdu atrinktas partneris;
- LKT.
Siekiami rezultatai:
- modernizuotų laisvės atėmimo vietų dalis nuo visų laisvės atėmimo vietų skaičiaus (proc.) 2025 m. – 64 proc., 2031 m. – 73 proc.
- pastatytas naujos kartos kalėjimas 400 vietų, iš jų asmenims su negalia – 8 vietos;- naujos kalinimo sąlygos darys teigiamą poveikį nuteistųjų resocializacijai, skatins jų kokybinius pokyčius;
- kokybinis pokytis užtikrinant tinkamas darbo sąlygas motyvuos pareigūnus tinkamai vykdyti suimtųjų ir nuteistųjų priežiūrą;   
- naujos kalėjimo infrastruktūros, atitinkančios nustatytus techninius reikalavimus ir Europos standartus, išlaikymas užtikrins racionalų biudžeto lėšų panaudojimą.
Finansavimo dydis:
2026–2029 m. laikotarpis
35 574 tūkst. Eur, iš jų: 2026 ir 2027 m. projektavimas ir inžinerinės paslaugos – 1 608,3 tūkst. Eur; 2027–2029 m. statybos rangos darbai – 32 166,5 tūkst. Eur; 2029 m. statyba, aprūpinimas ilgalaikiu turtu – 1 799,4 tūkst. Eur.
Numatomas valdžios subjekto metinio atlyginimo mokėjimų dydis privačiam subjektui – 81 804 tūkst. Eur (12 metų po 6 817 tūkst. Eur), iš jų:
2029–2033 m. bendra suma – 34 085 tūkst. Eur (5 metai po 6 817 tūkst. Eur), iš jų: 
- infrastruktūros (investicijų) mokestis (Capex) – 19 791 tūkst. Eur (5 metai po 3 958 tūkst. Eur);
- paslaugų mokestis (Opex) – 14 294 tūkst. Eur (5 metai po 2 859 tūkst. Eur). 
2034–2041 m. bendra suma – 47 719 tūkst. Eur (7 metai po 6 817 tūkst. Eur), iš jų:
- infrastruktūros mokestis ir paslaugų mokestis – 27 706 tūkst. Eur (7 metai po 3 958 tūkst. Eur); 
- paslaugų mokestis – 20 013 tūkst. Eur (7 metai po 2 859 tūkst. Eur). 
Finansavimo dydis gali būti indeksuotas priklausomai nuo VPSP projekto ir partnerystės sutarties sąlygų ir kitų rizikų. 
Veikla 2. Kamerų tipo patalpų įrengimas kalėjimuose
Daugelis laisvės atėmimo vietų įstaigos pastatų statyta prieš 40-50 metų, todėl jie yra pasenę ir juos būtina renovuoti. Laisvės atėmimo vietų įstaigoje dominuoja bendrabučio tipo patalpos, kuriose nuteistieji gyvena po keliolika ar keliasdešimt asmenų. Taip apgyvendintiems asmenims neužtikrinamas minimalus gyvenamasis plotas, tenkantis vienam asmeniui, asmenims trūksta privatumo, susidaro pavojus smurtui, nusikalstamų organizacijų ryšių palaikymui, skatinama subkultūra, mažėja tiek įkalintų asmenų, tiek ir dirbančio personalo saugumas, yra sudėtinga užtikrinti higienos reikalavimus, pvz. vėdinti patalpas.
Laisvės atėmimo vietų įstaigoje atliekami suimtųjų ir nuteistųjų laikymo ir kitų patalpų paprastojo remonto darbai, kiti neatidėliotini darbai, vykdant sveikatos ir higienos reikalavimus, valstybinės kontrolės institucijų bei darbuotojų pastebėtų trūkumų šalinimą. Dėl ribotų valstybės biudžeto asignavimų, paprastojo remonto ir trūkumų šalinimo darbai paprastai atliekami kalėjimų darbuotojų ir ūkio aptarnavimo būrio nuteistųjų pajėgomis. Tokie darbai neturi ilgalaikio efekto – per kelis mėnesius suremontuotų patalpų būklė vėl suprastėja tiek dėl blogos pastatų būklės, tiek dėl nuteistųjų netinkamo elgesio.
Projektas Nr. 1 „Vilniaus kalėjimo pastato rekonstravimas įrengiant kamerų tipo patalpas“ (160 vietų)
           Aprašymas
Bendrabučio tipo pastate yra įrengtos 300 vietų nuteistųjų gyvenamosios patalpos, skaičiuojant vienam asmeniui 3,1 kv. m tenkančio gyvenamojo ploto. Nuteistieji apgyvendinti pastate, kuriame yra virš 10 patalpų, o kiekvienoje jų gyvena po 10 ir daugiau nuteistųjų. Šiuo metu esamos patalpos pertvarkomos pagal poreikį, kas ne visada užtikrina jų tinkamumą/atitiktį teisės aktų reikalavimams ir kokybę. Pastate nėra įrengta tinkama vėdinimo sistema, mediniai langai supuvę, patalpoms reikalingas nuolatinis paprastasis remontas.
Minėtą pastatą rekonstravus, įrengiant kamerų tipo patalpas, jose būtų galima laikyti tiek nuteistuosius, tiek suimtuosius asmenis, užtikrinant tiek tinkamas jų laikymo sąlygas, tiek saugias suėmimo vykdymo ar laisvės atėmimo bausmės atlikimo sąlygas. Kamerų tipo patalpose asmenys yra geriau izoliuoti vieni nuo kitų ir galimos pašalinės įtakos. Užtikrinamas asmenų privatumas, sumažinamas pavojus patirti grasinimus ir smurtą, užkertami nusikalstamų organizacijų vidaus ryšiai, pareigūnai gali veiksmingiau užtikrinti nuteistųjų kontrolę, padidinamas darbo aplinkos saugumas. Laisvės atėmimo vietų įstaigos personalas gali veiksmingiau dirbti su nuteistaisiais ir suimtaisiais, įtraukti juos į resocializacijos programas. Svarbu pažymėti, kad kamerų tipų patalpose geresnės nuteistųjų ir suimtųjų gyvenimo sąlygos – lengviau užtikrinamas patalpos vėdinimas, apšvietimas, švara, asmenų higiena.
Įgyvendinant statybos techniniame reglamente STR 2.03.01:2019 „Statinių prieinamumas“ įtvirtintus reikalavimus, juos perkeliant į statybos techninius projektus, asmenims su negalia numatoma sudaryti tinkamas sąlygas.
Tikslinės grupės:
- laisvės atėmimo vietų įstaigoje esantys nuteistieji/suimtieji;
- laisvės atėmimo vietų įstaigoje esantys nuteistieji/suimtieji su negalia;
- laisvės atėmimo vietų įstaigos personalas.
Projekto vykdytojas:
- LKT.
Siekiami rezultatai:
- kalinių apgyvendinimo vietų, atitinkančių Europos standartus, dalis Vilniaus ir Kauno kalėjimuose, proc. – 2026 m. – 51 proc., 2031 m. – 77 proc.;
- per metus užregistruotų smurtinių ar saugumo incidentų skaičius, tenkantis 100 kalinių Vilniaus ir Kauno kalėjimuose – 2025 m. – 68, 2031 m. – 58;
- Vilniaus kalėjime įrengtų ir Europos standartus atitinkančių kamerų tipo apgyvendinimo vietų skaičius – 160, iš jų asmenims su negalia – 8 vietos;
- užtikrintas gyvenamasis plotas, tenkantis vienam asmeniui be sanitarinio mazgo ploto, > 6-7 kv. m;
- patalpos, skirtos nuteistiesiems, pritaikytos konkrečiai veiklai: užimtumui, sportui, laisvalaikiui ir kt. bei tinkamai sureguliuoti nuteistųjų/suimtųjų srautai;
- sudarytos tinkamos darbo sąlygos laisvės atėmimo vietų įstaigos personalui darbo vietose;
- pagerintos laisvės atėmimo vietų įstaigos personalo darbo sąlygos, sukurta kokybiška ir saugi darbo ir poilsio aplinka; 
- naujoviškos infrastruktūros, atitinkančios nustatytus statinių reikalavimus, išlaikymas užtikrina racionalų biudžeto lėšų panaudojimą. 
Finansavimo dydis:
17 863 tūkst. Eur, iš jų:, 2027 m. – 3 500 tūkst. Eur, 2028 m. – 7 000 tūkst. Eur, 2029 m. – 7 000 tūkst., Eur; 2030 m. – 363 tūkst. Eur. 

Finansavimo šaltiniai:
- Europos ekonominės erdvės ir Norvegijos finansinio mechanizmo paramos lėšos ir Norvegijos finansinės paramos bendrojo finansavimo lėšos; 
- valstybės biudžeto lėšos. 
Projektas Nr. 2 „Marijampolės kalėjimo pastato rekonstravimas/statyba įrengiant kamerų tipo patalpas“ (100 vietų)
Aprašymas
Bendrabučio tipo pastate yra įrengtos 350 vietų nuteistųjų gyvenamosios patalpos, skaičiuojant vienam asmeniui 3,1 kv. m gyvenamojo ploto. Patalpose gyvena po 10 ir daugiau nuteistųjų. Šiuo metu esamose patalpose nėra nuteistųjų užimtumo patalpų. Siekiant jas įrengti, reikėtų mažinti nuteistųjų gyvenamųjų vietų skaičių (70). Pastate nėra įrengta tinkama vėdinimo sistema, mediniai langai supuvę, patalpoms reikalingas nuolatinis paprastasis remontas.
Pastatas yra 4 aukštų. Skyrus vieną aukštą užimtumui, apgyvendinimui liktų 3 aukštai. Pagal pastato konstrukcijų išplanavimą būtų projektuojamos dvivietės kameros, todėl projektavimo techninėje užduotyje būtų nurodyta įrengti 3 kameras pritaikytas žmonėms su negalia, kiekviename aukšte po vieną – iš viso 6 vietos.
Minėtą pastatą rekonstravus, ar vietoje jo pastačius naują pastatą, kuriame būtų įrengtos kamerų tipo patalpos, jose būtų galima laikyti tiek nuteistuosius, tiek suimtuosius asmenis, užtikrinant tiek tinkamas jų laikymo sąlygas, tiek saugias suėmimo vykdymo ar laisvės atėmimo bausmės atlikimo sąlygas. Kamerų tipo patalpose asmenys yra geriau izoliuoti vieni nuo kitų ir galimos pašalinės įtakos. Užtikrinamas asmenų privatumas, sumažinamas pavojus patirti grasinimus ir smurtą, užkertami nusikalstamų organizacijų vidaus ryšiai, pareigūnai gali veiksmingiau užtikrinti nuteistųjų kontrolę, padidinamas darbo aplinkos saugumas. Laisvės atėmimo vietų įstaigos personalas gali veiksmingiau dirbti su nuteistaisiais ir suimtaisiais, įtraukti juos į resocializacijos programas. Svarbu pažymėti, kad kamerų tipų patalpose geresnės nuteistųjų ir suimtųjų gyvenimo sąlygos – lengviau užtikrinamas patalpos vėdinimas, apšvietimas, švara, asmenų higiena. 
Tikslinės grupės:
- laisvės atėmimo vietų įstaigoje esantys nuteistieji/suimtieji;
- laisvės atėmimo vietų įstaigoje esantys nuteistieji/suimtieji su negalia;
- laisvės atėmimo vietų įstaigos personalas.
Projekto vykdytojas:
- LKT.
Siekiami rezultatai:
- laisvės atėmimo vietų įstaigoje įrengtų kamerų tipo patalpose vietų skaičius – 100, iš jų asmenims su negalia – 6 vietos;
- užtikrintas gyvenamasis plotas, tenkantis vienam asmeniui be sanitarinio mazgo ploto, > 6-7 kv. m;
- patalpos, skirtos nuteistiesiems, pritaikytos konkrečiai veiklai: užimtumui, laisvalaikiui ir kt. bei tinkamai sureguliuoti nuteistųjų/suimtųjų srautai;
- sudarytos tinkamos darbo sąlygos laisvės atėmimo vietų įstaigos personalui darbo vietose;
- pagerintos laisvės atėmimo vietų įstaigos personalo darbo sąlygos, sukurta kokybiška ir saugi darbo ir poilsio aplinka; 
- naujoviškos infrastruktūros, atitinkančios nustatytus statinių reikalavimus, išlaikymas užtikrina racionalų biudžeto lėšų panaudojimą. 
Finansavimo dydis:
Bendra vertė –17 340 tūkst. Eur, iš jų 2027 m. – 1 000 tūkst. Eur, 2028 m.  – 8 000 tūkst. Eur, 2029 m. – 8 340 tūkst. Eur. 
Finansavimo šaltiniai:
- Europos ekonominės erdvės ir Norvegijos finansinio mechanizmo paramos lėšos ir Norvegijos finansinės paramos bendrojo finansavimo lėšos; 
- valstybės biudžeto lėšos.
Projektas Nr. 3 „Pravieniškių 2-ojo kalėjimo trijų pastatų rekonstravimas/statyba įrengiant kamerų tipo patalpas“ (210 vietų)

Aprašymas
Trijuose bendrabučio tipo pastatuose įrengtos 684 vietų nuteistųjų gyvenamosios patalpos, skaičiuojant vienam asmeniui 3,1 kv. m gyvenamojo ploto. Patalpose gyvena po 10 ir daugiau nuteistųjų. Patalpos pertvarkomos pagal poreikį, kas ne visada užtikrina jų tinkamumą/atitiktį teisės aktų ir kokybę. Pastatuose nėra įrengta tinkama vėdinimo sistema, patalpoms reikalingas nuolatinis paprastasis remontas.
Minėtus pastatus rekonstravus, ar vietoje jų pastačius naujus pastatus, kuriuose būtų įrengtos kamerų tipo patalpos, jose būtų galima laikyti tiek nuteistuosius, tiek suimtuosius asmenis, užtikrinant tiek tinkamas jų laikymo sąlygas, tiek saugias suėmimo vykdymo ar laisvės atėmimo bausmės atlikimo sąlygas. Kamerų tipo patalpose asmenys yra geriau izoliuoti vieni nuo kitų ir galimos pašalinės įtakos. Užtikrinamas asmenų privatumas, sumažinamas pavojus patirti grasinimus ir smurtą, užkertami nusikalstamų organizacijų vidaus ryšiai, pareigūnai gali veiksmingiau užtikrinti nuteistųjų kontrolę, padidinamas darbo aplinkos saugumas. Laisvės atėmimo vietų įstaigos personalas gali veiksmingiau dirbti su nuteistaisiais ir suimtaisiais, įtraukti juos į resocializacijos programas. Svarbu pažymėti, kad kamerų tipų patalpose geresnės nuteistųjų ir suimtųjų gyvenimo sąlygos – lengviau užtikrinamas patalpos vėdinimas, apšvietimas, švara, asmenų higiena. 
Siekiant užtikrinti statinių prieinamumą žmonėms su negalia ypatingai tokios kategorijos nuteistiesiems Pravieniškių 2 kalėjime 2-jame sektoriuje pagal statybos techniniame reglamente STR 2.03.01:2019 „Statinių prieinamumas“ įtvirtintus reikalavimus yra įrengtas atskiras pastatas kuriame apgyvendinti nuteistieji su negalia.
Tikslinės grupės:
- laisvės atėmimo vietų įstaigoje esantys nuteistieji/suimtieji;
- laisvės atėmimo vietų įstaigos personalas.
Projekto vykdytojas:
- LKT.
Siekiami rezultatai:
- laisvės atėmimo vietų įstaigoje įrengtų kamerų tipo patalpose vietų skaičius – 210;
- užtikrintas gyvenamasis plotas, tenkantis vienam asmeniui be sanitarinio mazgo ploto, >5-7 kv. m;
- patalpos, skirtos nuteistiesiems, pritaikytos konkrečiai veiklai: užimtumui, laisvalaikiui ir kt. bei tinkamai sureguliuoti nuteistųjų/suimtųjų srautai;
- sudarytos tinkamos darbo sąlygos įstaigos personalo darbo vietose;
- pagerintos darbuotojų darbo sąlygos, sukurta kokybiška ir saugi darbo ir poilsio aplinka; 
- naujoviškos infrastruktūros, atitinkančios nustatytus statinių reikalavimus, išlaikymas užtikrina racionalų biudžeto lėšų panaudojimą. 
Finansavimo dydis:
Bendra vertė –20 052 tūkst. Eur, iš jų 2026 m. – 600 tūkst. Eur, 2027 m. – 8 000 tūkst. Eur, 2028 m. – 8 000 tūkst. Eur, 2029 m. – 2 000 tūkst. Eur, 2030  m. – 1 000 tūkst. Eur. 2031 m. – 452 tūkst. Eur.
Finansavimo šaltiniai:
- Europos ekonominės erdvės ir Norvegijos finansinio mechanizmo paramos lėšos ir Norvegijos finansinės paramos bendrojo finansavimo lėšos; 
- valstybės biudžeto lėšos.
Veikla 3. Pažeidžiamų grupių kaliniams pritaikytų gyvenamųjų patalpų su integruotomis užimtumo patalpomis įrengimas  
Aprašymas
Šiuo metu dėl esamos laisvės atėmimo vietų įstaigos infrastruktūros sudėtinga užtikrinti tinkamą ir efektyvų nuteistųjų užimtumą. Dėl tinkamų patalpų, kuriose galėtų vykti užimtumo priemonės trūkumo sudėtinga organizuoti minėtas veiklas, taip pat nėra užtikrinamos tinkamos darbo sąlygos personalui. Kauno kalėjimo nenaudojamą pastatą rekonstravus į dvivietes kamerų tipo patalpas su integruotomis patalpomis/erdvėmis pažeidžiamoms grupėms priskiriamų kalinių užimtumui, sportui, laisvalaikiui ir pan.                                    bus galima efektyviai vykdyti pažeidžiamų grupių nuteistųjų elgesio korekcijos programas ir pozityvaus užimtumo priemones. Sudarytos sąlygos pažeidžiamoms grupėms leis pasiekti efektyvesnius resocializacijos proceso rezultatus, padidinti nuteistųjų užimtumą, pagerins nuteistųjų laikymo sąlygas, užtikrins tinkamas darbuotojų darbo sąlygas. 
Asmenims su negalia bus sudarytos sąlygos pagal statybos techniniame reglamente STR 2.03.01:2019 „Statinių prieinamumas“ įtvirtintus reikalavimus. 
Tikslinės grupės:
- laisvės atėmimo vietų įstaigoje esantys nuteistieji/suimtieji;
- laisvės atėmimo vietų įstaigoje esantys nuteistieji/suimtieji su negalia;
- laisvės atėmimo vietų įstaigos personalas.
Projekto vykdytojas:
- LKT
Siekiami rezultatai:
- kalinių apgyvendinimo vietų, atitinkančių Europos standartus, dalis Vilniaus ir Kauno kalėjimuose, proc. – 2026 m. – 51 proc., 2031  m. – 77 proc.;
- per metus užregistruotų smurtinių ar saugumo incidentų skaičius, tenkantis 100 kalinių Vilniaus ir Kauno kalėjimuose – 2025 m. – 68, 2031 m. – 58;
- Kauno kalėjime įrengtų saugių kamerų tipo apgyvendinimo vietų pažeidžiamoms kalinių grupėms skaičius – 50 (2030 m.), iš jo asmenims su negalia – 2 vietos;
- užtikrintas gyvenamasis plotas, tenkantis vienam asmeniui be sanitarinio mazgo ploto, >6-7 kv. m.;
- patalpos, skirtos pažeidžiamoms grupėms, pritaikytos konkrečiai veiklai: užimtumui, laisvalaikiui ir kt. bei tinkamai sureguliuoti nuteistųjų srautai;
- sudarytos tinkamos darbo sąlygos laisvės atėmimo vietų įstaigos personalo darbo vietose;
- pagerintos darbuotojų darbo sąlygos, sukurta kokybiška ir saugi darbo ir poilsio aplinka; 
- naujoviškos infrastruktūros, atitinkančios nustatytus statinių reikalavimus, išlaikymas užtikrina racionalų biudžeto lėšų panaudojimą; 
- sėkminga resocializacija ugdant darbinius bei socialinius įgūdžius ilgalaikėje perspektyvoje mažina pakartotinį nusikalstamumą.
Finansavimo dydis:
Bendra vertė – 5 753 tūkst. Eur, iš jų 2026 m. – 200 tūkst. Eur; 2028 m. – 500 tūkst. Eur: 2029 m. – 2 000 tūkst. Eur; 2030 m. – 3 053 tūkst. Eur. 
Finansavimo šaltiniai:
- Europos ekonominės erdvės ir Norvegijos finansinio mechanizmo paramos lėšos ir Norvegijos finansinės paramos bendrojo finansavimo lėšos; 
- valstybės biudžeto lėšos.
[bookmark: _Hlk192022071]Veikla 4. Darbuotojų darbo sąlygų gerinimas (rekonstruojami ir atnaujinami apsaugos postai kalėjimuose)
           Veikla siekiama pagerinti laisvės atėmimo vietų įstaigos personalo darbo sąlygas, rekonstruojant ir atnaujinant kalėjimų apsaugos ir priežiūros postus. Modernizuoti postai bus aprūpinti naujausiomis technologijomis, kurios padės geriau stebėti nuteistuosius ir greičiau reaguoti į incidentus. Tai mažins riziką darbe su nuteistaisiais ir didins LKT darbuotojų efektyvumą. Patogesnės ir ergonomiškesnės darbo vietos postuose mažins pareigūnų darbinį stresą ir padidins pareigūnų motyvaciją, pagerins darbo atmosferą. Taip pat tikimasi, kad kalėjimų postų atnaujinimai apsaugos nuteistuosius nuo žalingos pašalinės įtakos.
Tikslinės grupės:
- laisvės atėmimo vietų įstaigos darbuotojai
Projekto vykdytojas:
- LKT
Siekiami rezultatai:
- modernizuotų apsaugos ir priežiūros postų skaičius (vnt.) – 41;
- apsaugos ir priežiūros postuose dirbančių kalėjimo darbuotojų, kuriems pagerintos darbo sąlygos, skaičius (vnt.) – 200. 
Finansavimo dydis
Bendra vertė – 2 023 tūkst. Eur, iš jų 2028 m. – 100 tūkst. Eur, 2029 m. – 753 tūkst. Eur. 2030 m. – 1 170 tūkst. Eur.

Finansavimo šaltiniai:
- Europos ekonominės erdvės ir Norvegijos finansinio mechanizmo paramos lėšos ir Norvegijos finansinės paramos bendrojo finansavimo lėšos; 
- valstybės biudžeto lėšos.
Veikla 5. Esamų inžinerinių statinių techninių savybių gerinimas
Investicijų projektas „Perimetro apsaugos sistemų modernizavimas“ 
Ši veikla įgyvendinta ir rodiklis pasiektas 2025 m., todėl jos detalizavimas nepateikiamas.


	ANTRASIS SKIRSNIS

PLĖTROS PROGRAMOS PAŽANGOS PRIEMONĖS GERIAUSIOS ALTERNATYVOS PASIRINKIMAS

	Atsižvelgiant į priemonės veiklų specifiką ir siekiamą rezultatą, veiklų projektų atranka organizuojama planavimo būdu, kuris taikomas projektams, kuriais įgyvendinamos Lietuvos Respublikos teisės aktuose nustatytos funkcijos ir veiklos, kurie priskirtini valstybės institucijoms ar įstaigoms ir kuriais tiesiogiai prisidedama prie pažangos priemonės įgyvendinimo ir joje numatytų rezultatų pasiekimo.
Vertinant priemonės veiklų alternatyvas pasirinktas sąnaudų veiksmingumo analizės (SVA) metodas, atsižvelgiant į tai, kad tai atitinka taikomus bendruosius kriterijus:
a) nėra poreikio vertinti ar veiklos įgyvendinimas yra naudingas visuomenei ir/ar sukurs papildomą socialinę ekonominę naudą, siekiami rezultatai yra tokie svarbūs, kad nėra abejonių dėl jų naudos ir poreikio (būtinybės) juos pasiekti;	
b) privalomoms vykdyti funkcijoms atlikti naudojamas valstybės turtas neatitinka keliamų teisės aktų reikalavimų, higienos normų, patvirtintų standartų; 
c) funkcijoms vykdyti naudojamos inžinerinės priemonės, kurių naudingas ekonominio eksploatavimo laikotarpis pasibaigė, turi būti pakeistos naujomis, kartu atsižvelgiant į technologinius pokyčius;
d) siekiama prisidėti prie vidaus saugumo stiprinimo.
Naudojant skaičiuoklę apskaičiuotos ir nurodytos kiekvienos alternatyvos palyginamųjų rodiklių reikšmės – santykinio rodiklio (taikant SVA). 
Pažangos priemonės įgyvendinimo alternatyvų palyginimas atliekamas taikant sąnaudų veiksmingumo analizę (toliau – SVA). Veiksmingumas – kai visoms nagrinėtinoms alternatyvoms nustatoma bendra (fiksuota arba ribota) viešųjų ir privačių šaltinių lėšų suma ir skirtingais įgyvendinimo sprendimais apskaičiuojamas SVA rodiklis, kuris leidžia nustatyti didžiausią siektiną pokyčio rezultatą.  
Alternatyvų palyginimas atliekamas naudojant skaičiuoklę, viešai paskelbtą adresu: 13-002-08-02-01 Modernizuoti bausmių vykdymo sistemos infrastruktūrą
           5 lentelėje nurodomi alternatyvių sąnaudų veiksmingumo rodiklių reikšmės pagal sąnaudų veiksmingumo rodiklį.
5 lentelė. Alternatyvų sąnaudų veiksmingumo analizės rodikliai
	Alternatyva
	Alternatyvos pavadinimas
	Sąnaudų veiksmingumo 
rodiklis 
(SVA), Eur

	Alternatyva 1
	Projektas Nr. 1 „Vilniaus kalėjimo pastato rekonstravimas įrengiant kamerų tipo patalpas“ (160 vietų) 
	13 214


	Alternatyva 2
	Projektas Nr. 2 „Marijampolės kalėjimo pastato rekonstravimas įrengiant kamerų tipo patalpas“ (100 vietų)
	14 253


	Alternatyva 3
	Projektas Nr. 3 „Pravieniškių 2-ojo kalėjimo trijų pastatų rekonstravimas įrengiant kamerų tipo patalpas“ (210 vietų)
	13 242




Mažiausia SVA rodiklio reikšmė atspindi ekonomiškiausią problemos sprendimo būdą nagrinėjamų alternatyvų atžvilgiu.
SVA rodiklio reikšmė parodo išlaidų, o dar tiksliau investicijų projektui įgyvendinti ir paslaugoms teikti (funkcijoms atlikti) reikalingo finansavimo požiūriu efektyviausią su paslaugos vykdymu (funkcijų atlikimu) susijusio rezultato pasiekimo veiksmingiausią sprendinį, kai su nustatyta išlaidų suma, o dar tiksliau turimu finansavimu, siekiama didžiausio paslaugos pokyčio rezultato (veiksmingumo principo taikymo atveju).
Alternatyvų poveikis viešiesiems finansams 
Priemonėje vertinami pinigų srautų pokyčiai dėl intervencijos įgyvendinimo, investicijoms priskiriami mokėjimų srautai rodomi visa apimtimi, o palaikymo ir priežiūros mokėjimų pinigų srautai pateikiami įvertinant pokytį lyginant su esama situacija, t. y. iš jos mokėjimų dalies reikia atimti esamos situacijos palaikymo ir priežiūros sąnaudas.
6 lentelė. 1 alternatyvos poveikis viešiesiems finansams (Eur)
	Kodas
	Viešųjų finansų srautas
	Grynoji dabartinė vertė
	Reali vertė

	S.
	Viešosios lėšos (valstybės, savivaldybės biudžetai, kiti viešųjų ir privačių lėšų šaltiniai)
	75 439 551
	103 327 578


7 lentelė. 2 alternatyvos poveikis viešiesiems finansams (Eur) 
	Kodas
	Viešųjų finansų srautas
	Grynoji dabartinė vertė
	Reali vertė

	S.
	Viešosios lėšos (valstybės, savivaldybės biudžetai, kiti viešųjų ir privačių lėšų šaltiniai)
	74 964 984
	102 947 308


8 lentelė. 3 alternatyvos poveikis viešiesiems finansams (Eur)
	Kodas
	Viešųjų finansų srautas
	Grynoji dabartinė vertė
	Reali vertė

	S.
	Viešosios lėšos (valstybės, savivaldybės biudžetai, kiti viešųjų ir privačių lėšų šaltiniai)
	77 381 870
	105 895 336


Įvertinus alternatyvų poveikį viešiesiems finansams ir SVA rodiklio reikšmes, alternatyva Nr. 1 yra laikytina visuomenei naudingiausia alternatyva.
Jautrumo analizė ir rizikos
Remiantis jautrumo analize, vienintelis ir reikšmingiausias sąnaudų veiksmingumo elementas yra „Europos Sąjungos standartus ir higienos normas atitinkančiose patalpose kalinčiųjų skaičius po projekto“, šis elementas yra laikytinas kritiniu kintamuoju. Rodiklis kritinio kintamojo įvertinimui yra SVA rodiklis.
Kadangi projekto veiklų planavimas ir rengimas yra veiksmas, kuriuo siekiama sudaryti finansinių srautų ateities projekcijas ilgesniam laikui, tikėtinos atitinkamos prognozavimo klaidos ir netikslumai. Taip pat galimas subjektyvių, neplanuotų ir objektyviai neidentifikuojamų veiksnių pasireiškimas.
Siekiami rezultatai svarbūs, todėl nėra abejonių dėl jų naudos ir poreikio (būtinybės) juos pasiekti. Todėl daroma prielaida, kad veikloms įgyvendinti ir paslaugoms teikti (funkcijoms atlikti) skiriamos viešųjų ir privačiųjų šaltinių lėšos nėra fiksuotas dydis ir, pasireiškus rizikai, jis galės būti padidintas iš valstybės biudžeto. 



__________________
vietų skaičius	
vietų skaičius bendrabučio tipo patalpose	vietų skaičius kamerų tipo patalpose	vietų skaičius kitose patalpose (atviro tipo bausmės atlikimo vietose, moduliuose)	4426	1744	831	







